Tucatnyian kaptak húszmillió feletti végkielégítést a BKV-nál
Tavalyelőtt 2,6 milliárd, 2008-ban 600 millió forintot fizettek ki végkielégítésekre.
Az Index megszerezte a teljes listát, amelyből a 20 millió forint feletti végkielégítési ügyeket közöljük.

A 2008-as felfutás annak köszönhető, hogy a Cemi nevű tanácsadó kft javaslatára korábban alaposan felforgatták a BKV struktúráját, és a szerkezeti reform jegyében átálltak az úgynevezett funkcionális rendszerre, ami számos vezető elbocsátásával és természetesen végkielégítésével járt.

A vezérigazgató köreiből származó információk szerint a rendszer amellett, hogy több milliárd forint kifizetését eredményezte, nem volt jó, ezért a BKV szerkezetét mostanában alakítják át a régi, úgynevezett divizionális rendszerre, ami Kocsis alapvető holding-elképzelésének egy csökevényes formája.

Bruttó 20 millió forint feletti végkielégítések 2007. január 1. és 2009. július 28. között a BKV belső vizsgálata alapján:

Tölgyesi Vilmos műszaki igazgató: 35 év munkaviszony, 29,5 millió forint végkielégítés (a Munka törvényköny -mt- szerint) + 13 millió egyéb jogcímen
Menyhért László közlekedési vezérigazgató-helyettes: 33 év munkaviszony, 20,2 millió végkielégítés (a kollektív szerződés -ksz- szerint) + 10,1 millió egyéb jogcímen
Donáth Zoltán műszaki vezérigazgató-helyettes: 19 év munkaviszony, 25,8 millió végkielégítés a ksz szerint + 12,9 millió egyéb jogcímen
Kotulyák Tamás értékesítési főosztályvezető: 16 év munkaviszony, 21,9 millió egyéb jogcímen
Bognár Gábor BKV Járműjavító Kft. gazdasági ügyvezető-helyettes: 34 év munkaviszony, 19,5 millió végkielégítés a ksz szerint + 5,8 millió egyéb jogcímen
Regőczi Miklós kommunikációs vezérigazgató-helyettes: egy év, 9 hónap munkaviszony, 34,4 millió forint egyéb jogcímen
Bosnyák Gyula stratégiai igazgató: egy év, 3 hónap munkaviszony, 38,9 millió egyéb jogcímen
Zelenák Tibor főosztályvezető, sajtóiroda: két év, nyolc hónap munkaviszony, 21 millió egyéb jogcímen
Tóth Norbert gazdasági igazgatóhelyettes: egy év, négy hónap munkaviszony, 29,3 millió egyéb jogcímen
Nemcsics Róbert informatikai igazgató: egy év, két hónap munkaviszony, 25,1 millió egyéb jogcímen
Olti Ferenc, DBR Metró Projektigazgatóság: egy év, nyolc hónap, 32 millió egyéb jogcímen
Futó Sándor főtanácsadó: egy év, egy hónap munkaviszony, 22,7 millió végkielégítés a ksz szerint, plusz 7,5 millió egyéb jogcímen

Rajtuk kívül 13 személy vehetett fel 10 millió forint feletti lelépési pénzt a jelentés szerint. Az egyéb jogcímen kifizetett pénzek általában a megállapodás alapján megállapított összegeket jelentik, ehhez járul néhány esetben még a titoktartási pénz is.
titoktartási pénz vizsgálat Belföld Budapest végkielégítés